Referat fra Billund Jagtforenings  generalforsamling den 15. januar 2016.01.21

1. Formanden Peter Trads bød de 22 fremmødte velkommen og derefter blev der valgt dirigent, Kim Rasmussen og protokolfører Niels Chr. Andersen.

Kim Rasmussen sagde at generalforsamlingen var lovlig varslet i BJF`s blad fra dec. 2015 og foreslog, at vi fulgte dagsordenen fra bladet.

1. Ordet blev givet til Formanden, som aflagde bestyrelsens beretning for 2015.  (Peter gjorde opmærksom på at de enkelte udvalg selv aflagde beretning senere.)  Under beretningen kom Peter ind på Danmarks Jægerforbunds flytte- og byggeplaner til Rønde.  Der blev også nævnt de store opgaver, som forbundet arbejdede med lige nu, bl.a. hjortevildt, markvildt, jagtider osv.

Vi beskæftiger os også med forskellige opgaver i vores egen forening. Angående hundeudvalget er det en glæde, det er kommet i gang igen, og samtidig blev det nævnt at det beløb, som havde stået i hundeudvalgets kasse, er overflyttet til foreningens kasse. Bestyrelsen har samtidig besluttet, at ingen udvalg har selvstændig kasser.

1. Renoveringen af fyrrum baggang blev også nævnt. Der var bevilliget 10.000 kr. til dette projekt og allerede nu, hvor det er mere en halvfærdig, er der en mærkbar forbedring på indeklimaet.

Peter kom også ind på fremmødet til vores arrangementer, hvor det blev bemærket at ved trofæ aftenen og bukkekaffen var det fint tilslutning, hvorimod det kneb meget ved andre arrangementer. Hvad var årsagerne til dette. Er det emnerne, stedet? Skal der holdes arrangementer med vores nabo klubber?

Angående vores medlemsblad udsendes den nu kun 1 gang om året i december måned. Aktivitetslisten for det kommende år er i dette blad.  Man opfordres til at følge med på hjemmesiden.  Man kan også ved Kim Lassen blive tilmeldt en SMS service og få en påmindelse om arrangementer. Se blad nr. 3.

Retningslinjer for bestyrelses arbejde, her blev det nævnt at bestyrelsen har den overordnede ledelse, og økonomiskansvar og skal følge foreningens vedtægter.   Arbejdet er ulønnet. Kursus gebyrer og andre udgifter dækkes af foreningen. Peter`s beretning med alle 8 punkter i retningslinjer er tilgængelig hos undertegnede.

Peter takkede medlemmerne af bestyrelsen og udvalgene for veludført arbejde.

Derefter var der spørgsmål og kommentar.

Hvad siger annoncørerne til der kun kommer 1 blad årligt?? Der har ikke været nogen reaktion endnu og annoncerne kommer også på hjemmesiden. Der blev nævnt, at hjemmesiden og annoncerne skulle være mere ”levende / komme frem”, når man ser på hjemmesiden. (Se evt. hjemmesiden for Give Jagtforening.) Anette skal evt. have hjælp til at tilføje dette på vores hjemmeside.

Angående det ringe fremmøde til nogle arrangementer, blev følgende nævnt for at få større fremmøde:

* Lave arrangementer med andre Jagtforeninger, f.eks med en kendt person som holderforedrag med billeder,
* Tage 1 jagtkammerat med fra anden forening eller bare hanke op i 1 fra egen forening.

Hvis der er noget ”galt med huset”, så kan man evt. holde møderne andet sted. Hertil blev det sagt, at Jægerly er Ok. Ved større møder kunne man evt. bruge ride centeret, som har et stort lokale. Den nye bestyrelse tager det op, men allerede den 17. marts til vores klubaften, er der inviteret Kristian Husballe, som Jagt og Naturkonsulent.

Formandens beretning blev godkendt.

1. Kasseren Flemming Møller Nielsen uddelte regnskabet og efterfølgende blev det grundig gennemgået.   Herefter var der spørgsmål til regnskabet og Per Krenk kom med det forslag, at det af regnskabet for de enkelte udvalg skulle fremgå, så man kunne se hvor der er underskud/ overskud. Dette kunne evt. give inspiration og overblik til forbedringer af arrangementer.  Revisorerne Henning og Hans mente det ville gøre regnskabet unødig kompliceret, og de kunne godt give bestyrelsen vejledning i hvor der evt. var ”problemer”. Lars Thomsen forslog at der blev noteret antal fremmødte, det kunne måske give retningslinje for interessen for emnerne og planlægning af andre møder. Henning sagde Flemming havde lavet et fint arbejde. Regnskabet blev godkendt.

1. Udvalgsberetninger.

Hundeudvalg ved Thomas Echwald: Hundetræning er kommet godt i gang igen, og Klaus og Børge havde fået 15 hunde at arbejde med. Det forventes, at der vil komme lidt flere til træningen næste mandag. Klaus ønskede, at det begyndte lidt tidligere på aftenen (måske kl. 19.00), hvilket Hundeudvalget vil arbejde på til næste sæson.

Beretning godkendt.

Ideudvalg ved Niels Chr. Andersen: Der blev aflagt beretning, hvor alle arrangementer i 2015 blev gennemgået. Der havde været nogle arrangementer med lidt tilslutning og nogle med fine tilslutninger. Da vi i Punkt 2 allerede var kommet ind på, hvilke tiltag der kunne gøres, ser vi på nogle af de forslag. Niels Chr. Nævnte, at han havde booket mødelokaler i Billund Hallen, som et alternativ. Disse bookninger afbestilles, da medlemmerne som tidligere nævnt var rimelig tilfreds med huset nu.

Beretning godkendt.

Skydeudvalg  ved Kim Rasmussen: Kim aflagde beretning, og kom ind på alle skydninger i årets løb, som vedrørte følgende:

* Riffelskydning på banen i Frodslund,
* Flugtskydning i Grindsted,
* Hjortebanen i Måde,
* Sporting i Vejen.

Ved nogle af skydningerne var det ønskeligt, at der kom flere skytter. Kim takkede alle, der havde deltaget og hjælpere.

Der blev stillet spørgsmål, og der kom forslag til den kommende sæson.  Anette kom med det forslag, at vi satte en annonce i avisen og på opslagstavler om vores riffelskydning, det kunne måske trække lidt flere. Klaus sagde at på flugtskydningsbanen, skulle vi bare spørge, om vi kunne få en instruktør med rundt, det ville de gerne. Torben sagde vi skulle bemærke, at sporting er flyttet, til en søndag formiddag for at undgå aftensol.

Beretning godkendt.

Husudvalg ved Mogens Kyster: Mogens aflagde beretning og kom ind på den renovering, som havde fundet sted i ”Jægerly”, og hvad der manglede. I øjeblikket arbejder Mogens med pumpen, så vandet kommer til at fungerer.  Malearbejde kunne først finde sted, når det blev lidt varmere. Renoveringen forventes stadigvæk at beløbe sig til ca. 10.000 kr.

Beretning godkendt.

Jagtudvalget ved Jens Kruse: Jens berettede om riffeljagterne i Fromseier, hvor der havde været tilfredsstillende udbytte. Skudstatistikkerne var måske ikke så gode.  Andejagten ved Ribe her var der solgt 25 årskort, hvilket var fint. Fisketuren ved Langeland, havde også været en god tur, og til turen i år var der kun få pladser tilbage.

Regnskabet blev herefter fremlagt og godkendt. Under de efterfølgende spørgsmål og kommentar, kom Per Krenk ind på, at man måske kunne ”slå 2 fluer med samme smæk” nemlig at kræve at skytterne til riffeljagterne, skulle komme 2-3 gange på skydebanen og ”bestå en prøve” for at komme med på jagt. Det kunne måske forbedre skudstatistikken og øge antal skytter på riffelbanen.?? Orla bemærkede, at det ikke var det samme at skyde på fast mål og bevægelses jagt. Klaus nævnte, at man skulle sikre sig riflerne var indskudt.  Vi har tidligere haft prøver for at komme på riffeljagt. Jagtudvalget overvejer forslaget, og drøfter det med Grindsted, som vi har jagten (og skydebane) med.

Beretning godkendt.

1. Kontingent fortsættes uændret 135 kr.

1. Valg. På valg var Niels Chr. Andersen og Mogens Kyster. Der var det forslag at der skulle flere navne på valglisten. Der blev derefter uddelt sedler, hvor deltagerne kunne skrive max. 2 navne. Der kom 8-10 forslag. Efterfølgende blev de enkelte spurgt, om de var villige til valg. Efter denne proces var der kun 3 navne tilbage:
* Niels Chr. Andersen blev valgt med 16 stemmer - bemærk kun for denne periode,
* Lars Thomsen blev valgt med 12 stemmer,
* Mogens Kyster fik 11 stemmer.

Anette forslog, at Mogens fortsatte som Husformand, hvilket han gerne ville.

 7A .   Helge Jensen suppleant blev genvalgt.

8. Revisor. Henning Ebbesen og revisor suppleant Orla Eskildsen var begge på valg, og de modtog begge genvalg - Henning understreger, det er den sidste periode.

9. Indkomne forslag. Bestyrelsen har fremlagt forslag til vedtægtsændringer. Se i blad nr. 3, 2015 side 9, hvor hele forslaget er beskrevet. Forslaget blev vedtaget.

Krage og skadedyrspræmier. Her havde Jens Kruse indleveret 63 par ben. Kim Lassen har indleveret 25 par ben, og modtog 2 kasser patroner. Jens Kruse får pokalen og 4 kasser patroner.

(Bo havde nævnt han ville komme med 49 par ben, men det skete ikke, og han er derfor udenfor konkurrencen.)

Information fra Jægeråd Billund ved Flemming Møller Nielsen. Jægerådet startede fint med mange ideer til aktiviteter, og der var et par møder de første måneder af året. Forslag til aktiviteter var:

* Hundekonkurrence,
* Kommune mesterskab i flugtskydning,
* Evt også riffelskydning. Ideerne blev senere udsat af den ene eller anden grund til 2016.

I de sidste måneder har der ikke været nyt. Der er ikke indkaldt til årsmøde.

10. Eventuelt.

Erik Jensen orienterede om, hvad han havde erfaret om jernbanen til Billund. Det sidste var, at den skulle så langt mod vest, at ”Jægerly” ikke var i farer. Vores nabo hus  (svæveflyvernes hus) skal nedrives, men af anden årsag.  Han nævnte også, at ”Rytterstuen” evt. kunne lånes til store jagt arrangementer.

Henning Ebbesen sagde, at vi skulle forsøge at få flere annoncører, f.eks andre jagtbutikker og Egtved slagtehus. ”Flydende spot” til BJF`s hjemmeside.

Peter Trads sluttede af med ”Stort tak” til Mogens Kyster for arbejdet i bestyrelsen og glædede sig over, at han ville fortsætte i hus udvalget. Og bød derefter Lars Thomsen velkommen i bestyrelsen.

Tak til alle fremmødte.

Lars Thomsen:   mail : mala.thomsen@gmail.com   mobil: 30205013.